“หุ้นเอเชีย” เปิดลบ! ตามดาวโจนส์ นลท.จับตาทิศทางลงทุนปีหน้า
ตลาดหุ้นเอเชีย เปิดลบ! ตามดาวโจนส์ นักลงทุนพิจารณาแนวโน้มตลาดในปีหน้า
ตลาดหุ้นเอเชีย เปิดลบ! ตามดาวโจนส์ นักลงทุนพิจารณาแนวโน้มตลาดในปีหน้า
29 ธ.ค. 2565

ผู้สื่อข่าวรายงานว่า ตลาดหุ้นเอเชียเปิดลบในวันนี้ โดยเคลื่อนไหวตามตลาดหุ้นสหรัฐที่ปรับตัวลงในวันพุธ (28 ธ.ค.) ขณะที่ในช่วงใกล้สิ้นปีนักลงทุนทำการพิจารณาแนวโน้มตลาดในปีหน้า
ดัชนี NIKKEI 225 ตลาดหุ้นญี่ปุ่นเปิดวันนี้ที่ 26,074.90 จุด ลดลง 265.6 จุด หรือ -1.01%, ดัชนี HSI ตลาดหุ้นฮ่องกงเปิดวันนี้ที่ 19,648.40 จุด ลดลง 250.51 จุด หรือ -1.26% และดัชนี SSE Composite ตลาดหุ้นจีนเปิดวันนี้ที่ 3,076.73 จุด ลดลง 10.67 จุด หรือ -0.35%
โดยฮ่องกงผ่อนปรนการบังคับใช้มาตรการโควิด-19 เพิ่มเติม โดยมีผลบังคับใช้ตั้งแต่วันนี้ (29 ธ.ค.) โดยหุ้นที่เกี่ยวข้องกับการเปิดเศรษฐกิจได้รับการจับตาอย่างใกล้ชิด ขณะเดียวกันฮ่องกงเตรียมเปิดเผยข้อมูลการค้าในวันนี้ด้วย
ส่วนศูนย์ควบคุมและป้องกันโรค (CDC) ของสหรัฐออกแถลงการณ์ในวันพุธ (28 ธ.ค.) ระบุว่า รัฐบาลสหรัฐจะกำหนดให้ผู้โดยสารเครื่องบินที่เดินทางมาจากประเทศจีนจะต้องแสดงผลตรวจเชื้อโควิด-19 ด้วยวิธี PCR เป็นลบ โดยจะมีผลบังคับใช้ตั้งแต่วันที่ 5 ม.ค. 2566
สำหรับหุ้นสหรัฐปิดลบเมื่อคืนนี้ ขณะที่นักลงทุนเข้าสู่การซื้อขายช่วงโค้งสุดท้ายของปี 2565 โดยหุ้นแอปเปิ้ลถ่วงดัชนีดาวโจนส์ลงอย่างหนัก หลังร่วงทะลุระดับสำคัญลงสู่ระดับต่ำสุดในรอบ 52 สัปดาห์